ПРЕДЛОГ ЗАКОНА

О ИЗМЕНИ И ДОПУНИ

ЗАКОНА О УТВРЂИВАЊУ ДРУГЕ ГАРАНТНЕ ШЕМЕ КАО МЕРА ДОДАТНЕ ПОДРШКЕ ПРИВРЕДИ УСЛЕД ПРОДУЖЕНОГ НЕГАТИВНОГ УТИЦАЈА ПАНДЕМИЈЕ БОЛЕСТИ COVID-19 ИЗАЗВАНЕ ВИРУСОМ SARS-CoV-2

Члан 1.

У Закону о утврђивању друге гарантне шеме као мера додатне подршке привреди услед продуженог негативног утицаја пандемије болести COVID-19 изазване вирусом SARS-CoV-2 („Службени гласник РСˮ, број 40/21), у члану 2. тачка 7) речи: „број 153/20” замењују се речима: „бр. 153/20 и 40/21”.

Додаје се став 2, који гласи:

,,Изузетно, кориснику кредита који спада у предузетнике, микро, мала и средња предузећа која послују у секторима путничког транспорта, угоститељства, туристичких агенција и хотелијерства у градовима, може бити одобрен кредит обезбеђен гаранцијом, у складу са овим законом, и када је укупан износ кредита који је одобрен на основу Закона о утврђивању гарантне шеме као мера подршке привреди за ублажавање последица пандемије болести COVID-19 изазване вирусом SARS-CоV-2 и кредита одобреног на основу овог закона већи од износа, односно прагова прописаних у ставу 1. ове тачке, ако су испуњени следећи услови:

- корисник кредита је превремено и у целости измирио обавезе по кредиту обезбеђеном гаранцијом у складу са Законом о утврђивању гарантне шеме као мера подршке привреди за ублажавање последица пандемије болести COVID-19 изазване вирусом SARS-CоV-2 и

- максимални износ кредита обезбеђеног гаранцијом у складу са овим законом је износ који je једнак мањем од два износа утврђених у ставу 1. ове тачке;ˮ.

Члан 2.

Овај закон ступа на снагу осмог дана од дана објављивања у „Службеном гласнику Републике Србије”.